钦定古今图书集成/明伦汇编/氏族典/第169卷 > 《廖用贤尚友录》 > 颜师伯
## 钦定古今图书集成/明伦汇编/氏族典/第169卷 > 《廖用贤尚友录》 > 颜师伯

按《宋书颜师伯传》，“师伯，字长渊，琅邪临沂人，东扬州
刺史竣族兄也。少孤贫，涉猎书传，颇解声乐。刘道产
为雝州，以为辅国行参军。弟师仲妻，臧质女也。质为
徐州，辟师伯为主簿。衡阳王义季代质为徐州，质荐
师伯于义季，义季即命为征西行参军。兴安侯义宾
代义季，世祖代义宾，仍为辅国、安北行参军。王景文”
时为咨议参军，爱其谐敏，进之世祖师伯。因求杖节，
乃以为徐州主簿。善于附会，大被知遇。世祖镇寻阳，
板为参军事，署刑狱。及入讨元凶，转主簿。世祖践祚，
以为黄门侍郎。随王诞骠骑长史、南郡太守，改为骠
骑大将军长史、南濮阳太守，御史中丞。臧质反，出为
宁远将军、东阳太守，领兵置佐，以备“东道。”事宁，复为
黄门侍郎，领步兵校尉。改领前军将军，徙御史中丞，
迁侍中。大明元年，封平都县子，迁右卫将军，母忧去
职。二年，起为持节、督青冀二州徐州之东安莞兖州
之济北三郡诸军事、辅国将军、青冀二州刺史。三年，
竟陵王诞反，师伯遣长史“元敬率五千人赴难。”四
年，征为侍中，领右军将军。迁吏部尚书，右军如故。上
不欲威柄在人，亲览庶务，前后领选者，唯奉行文书。
师伯专情独断，奏无不可。迁侍中，领右卫将军。七年，
补尚书右仆射。时分置二选，陈郡谢庄、琅邪王昙生
并为吏部尚书。师伯子举周旋寒人张奇为公车令，
上以奇资品不当使兼市买丞，以蔡道惠代之。令史
潘道栖、褚道惠、颜祎之、元从夫、任澹之、石道儿、黄难、
周公选等抑道惠，敕使奇先到，公车，不施行奇兼市
买丞事，师伯坐以子领职。庄昙生免官。寻领太子中
庶子。世祖临崩，师伯受遗诏辅幼主，尚书中事专以
委之。废帝即位，复还即真，领卫尉。师伯居权日久，天
下辐辏，游其门者，爵位莫不逾分。多纳货贿，家产丰
积，骄奢淫恣，为衣冠所嫉。又迁尚书右仆射，领丹阳
尹。废帝欲亲朝政，发诏转师伯为左仆射，加散骑常
侍，以吏部尚书王景文为右仆射，夺其京尹，又分台
任。师伯至是始惧，寻与太宰、江夏王义恭、柳元景同
诛，时年四十七。弟师仲，中书郎，晋陵太守；师叔，司徒
主簿、南康相。太宗即位，诏谥曰“荒。”子师仲，子干继封。
齐受禅，国除。